
RAPORT 

asupra proiectului de Lege privind Codul de etică al poliţistului
În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere, în fond, cu proiectul de Lege privind Codul de etică al poliţistului, trimis cu adresa nr. PL.x- 622, din 15 decembrie 2009, înregistrat sub nr. 32/613 din 15 decembrie 2009.

Potrivit prevederilor art. 75 din Constituţie şi ale art. 92  alin. (9) pct. 1) din Regulamentul Camerei Deputaţilor, Camera Deputaţilor este Cameră decizională.
Senatul, în şedinţa din 9 decembrie 2009, a respins actul normativ.
Consiliul Legislativ a avizat favorabil proiectul de lege, cu observaţii şi propuneri, conform avizului nr. 671 din 18.06.2009.

Comisia juridică, de disciplină şi imunităţi, prin avizul cu nr. PL.x-622 din 2 februarie 2010, a avizat negativ proiectul de lege.

Comisia pentru administraţie publică, amenajarea teritoriului şi echilibru ecologic, cu avizul nr. 26/812 din 3.02.2010, a avizat favorabil proiectul de lege.

Proiectul de lege are ca obiect de reglementare instituirea Codului de etică al poliţistului, elaborat în concordanţă cu principiile enunţate în Recomandarea REC (2001) 10 privind Codul european de etică al poliţiei.
În conformitate cu prevederile art. 61 din Regulamentul Camerei Deputaţilor republicat, membrii comisiei  au examinat proiectul de lege în şedinţa din 9 februarie 2010.

La lucrări au fost prezenţi, din totalul de 24 de deputaţi, 23 membri ai comisiei.
La dezbateri a participat, în calitate de invitat, doamna chestor Irina Alexe, domnul chestor de poliţie Fătuloiu Dan Valentin, secretari de stat in cadrul Ministerului Administraţiei şi Internelor şi domnul Ciocoiu Cornel, director în Ministerul Administraţiei şi Internelor.
În urma dezbaterii, luând act de poziţia exprimată de invitaţi, prin care nu se susţine adoptarea prezentului proiect de lege, membrii comisiei au hotărât, cu unanimitate de voturi, respingerea proiectului de Lege privind Codul de etică al poliţistului.

 În raport de obiectul şi conţinutul său propunerea legislativă face parte din categoria legilor ordinare.

